A több évtizedes rekord után tudott még nagyot robbantani a magyar gazdaság?
A Portfolio által megkérdezett elemzők konszenzusa alapján holnap 4,5%-os (kiigazítatlan, nyers) GDP-adatot közölhet a Központi Statisztikai Hivatal, ami 0,4 százalékpontos lassulást jelentene a harmadik negyedéves, több évtizedes rekordot jelentő számhoz képest. A tavalyi harmadik negyedéves, kiemelkedően erős teljesítmény után tehát elindulhatott a magyar gazdaság lassulása, ez azonban nincs kőbe vésve, vannak ugyanis optimizmusra okot adó jelek, vagyis nem elhanyagolható meglepetés-potenciál van a holnapi adatban. Abban egyetértenek a piaci szakértők, hogy idén érezhető lassulás jöhet a hazai gazdaságban, az ennek mértékére adott előrejelzések azonban nagy szórást mutatnak.
Az utóbbi negyedévekben folyamatosan gyorsuló hazai GDP-növekedési ütemnek azonban a negyedik negyedév véget vethetett, a Portfolio által megkérdezett elemzők konszenzusa alapján ugyanis holnap 4,5%-os éves GDP-adatot közölhet majd a Központi Statisztikai Hivatal.
Összességében tehát elmondhatjuk, hogy a magyar gazdaság szükségszerűen lassulásra van ítélve, a kiemelkedően erős teljesítményhez ugyanis hosszú távon nem fenntartható tényezők járultak hozzá az elmúlt negyedévekben, a GDP termelési oldaláról nézve azonban egyáltalán nem elképzelhetetlen, hogy a tavalyi utolsó negyedévben még a harmadik (rekord) negyedévet megközelítő teljesítményt nyújtott a magyar gazdaság, érzékelhető lassulás pedig csak az idei évben következik majd be.
Könnyen elképzelhető, hogy az általam vártnál magasabb növekedési ütemet produkált a magyar gazdaság, de az ismételt 5 százalék közeli teljesítmény már szenzációszámba menne.
A masszív előfinanszírozás miatt az uniós társfinanszírozású projektek nagy része már lefutott, így a jövőben beérkező források szerepe inkább csak a külső egyensúlyi pozíció szempontjából lesz fontos. A kvázi teljes foglalkoztatottság miatt az expanzív növekedés helyébe a munkaintenzitás javulásán alapuló termelésbővülés kellene, hogy lépjen. Az átállás viszont időigényes és az eddigi tapasztalok alapján nem lehet gyors eredményekre számítani. A romló világgazdasági klíma szintén egyre inkább fékezi majd a növekedést idéntől.
makrogazdaság gdp-növekedés, GDP, Magyarország, gazdasági növekedés,